### NN 157/2025 (30.12.2025.), Pravilnik o sadržaju revizije pružatelja usluga povezanih s kriptoimovinom

HRVATSKA AGENCIJA ZA NADZOR FINANCIJSKIH USLUGA

2370

Na temelju članka 28. stavka 3. i članka 33. stavka 10. Zakona o provedbi uredbe (EU) 2023/1114 o tržištima kriptoimovine (»Narodne novine«, broj 85/24), Hrvatska agencija za nadzor financijskih usluga na sjednici Upravnog vijeća održanoj 23. prosinca 2025. donosi

PRAVILNIK

O SADRŽAJU REVIZIJE PRUŽATELJA USLUGA POVEZANIH S KRIPTOIMOVINOM

I. UVOD

Opće odredbe

Članak 1.

(1) Ovim Pravilnikom uređuje se sadržaj revizije pružatelja usluga povezanih s kriptoimovinom, razlozi za odbijanje i/ili odbacivanje revidiranih godišnjih financijskih izvještaja i revizija izvještaja o bonitetnim zahtjevima.

(2) Pojmovi upotrijebljeni u ovome Pravilniku imaju sljedeće značenje:

– Hanfa je Hrvatska agencija za nadzor financijskih usluga

– Zakon je Zakon o provedbi Uredbe (EU) 2023/1114 o tržištima kriptoimovine (»Narodne novine«, broj 85/24)

– Uredba je Uredba (EU) 2023/1114 Europskog parlamenta i Vijeća od 31. svibnja 2023. o tržištima kriptoimovine i izmjeni uredaba (EU) br. 1093/2010 i (EU) br. 1095/2010 te direktiva 2013/36/EU i (EU) 2019/1937 (Tekst značajan za EGP)

– Pružatelj usluga povezanih s kriptoimovinom (dalje: CASP) je pravna osoba ili drugi poduzetnik kako je definirano u članku 3. stavak 1. točka 15. Uredbe (EU) 2023/1114.

Članak 2.

Odredbe ovoga Pravilnika primjenjuju se na CASP-ove sa sjedištem u Republici Hrvatskoj (dalje: RH) kojima je Hanfa izdala odobrenje za rad u skladu sa Zakonom.

II. SADRŽAJ REVIZIJE

Revizija

Članak 3.

(1) U smislu ovoga Pravilnika revizijom se smatra:

1. revizija godišnjih financijskih izvještaja i

2. revizija za potrebe Hanfe.

(2) Na temelju revizije iz stavka 1. ovog članka revizorsko društvo dužno je izraditi:

1. revizorsko izvješće o obavljenoj reviziji godišnjih financijskih izvještaja i

2. revizorsko izvješće (izvješće po posebnim zahtjevima i/ili izvješće s izražavanjem uvjerenja) o obavljenoj reviziji za potrebe Hanfe.

III. REVIZIJA FINANCIJSKIH IZVJEŠTAJA

Revizija financijskih izvještaja

Članak 4.

(1) U smislu ovoga Pravilnika revizija godišnjih financijskih izvještaja je postupak provjere i ocjene godišnjih financijskih izvještaja CASP-ova, godišnjih konsolidiranih financijskih izvještaja grupe CASP-ova u RH.

(2) Godišnji financijski izvještaji CASP-ova i godišnji konsolidirani financijski izvještaji grupe CASP-ova u RH moraju se revidirati za svaku poslovnu godinu.

(3) Revizija financijskih izvještaja CASP-a obavlja se u skladu s propisima koji uređuju računovodstvo i reviziju, Međunarodnim revizijskim standardima, Uredbom i Zakonom, propisima koji uređuju tržište kriptoimovine i pravilima struke.

IV. REVIZIJA ZA POTREBE HANFE

Revizija za potrebe Hanfe

Članak 5.

U smislu ovoga Pravilnika revizija za potrebe Hanfe je postupak provjere i ocjene izvještaja o bonitetnim zahtjevima sa stanjem na zadnji dan poslovne godine.

V. OPSEG I SADRŽAJ REVIZORSKIH IZVJEŠĆA

Revizija financijskih izvještaja

Članak 6.

(1) Na temelju obavljene revizije iz članka 4. stavka 1. ovog Pravilnika revizorsko društvo sastavlja revizorsko izvješće o obavljenoj reviziji godišnjih financijskih izvještaja sukladno Međunarodnim revizijskim standardima.

(2) U revizorskom izvješću iz stavka 1. ovog članka revizorsko društvo je dužno iskazati mišljenje kojim se jasno izražava pružaju li godišnji financijski izvještaji istinit i objektivan prikaz financijskog položaja CASP-a u skladu sa zakonom koji uređuje računovodstvo odnosno Međunarodnim standardima financijskog izvještavanja.

(3) Revizorskim izvješćima iz ovog članka prilažu se i financijski izvještaji koji su bili predmetom revidiranja.

Revizija za potrebe Hanfe

Članak 7.

(1) Revizorsko izvješće o obavljenoj reviziji za potrebe Hanfe sastavlja se u skladu s Međunarodnim revizijskim standardima, Uredbom, Zakonom i propisima koji uređuju tržište kriptoimovine i pravilima struke.

(2) Revizorska izvješća iz ovog članka sastavlja i potpisuje ovlašteni revizor u svoje ime i ovlašteni predstavnik u ime revizorskog društva.

(3) U postupku izrade Izvješća o revizijskom angažmanu posebne namjene, revizor je tijekom obavljanja revizije izvještaja o bonitetnim zahtjevima obvezan provjeriti pravilnost, točnost i potpunost izvještaja te ocijeniti je li isti sastavljen u skladu sa Zakonom, Uredbom, ovim Pravilnikom te je li usklađen s godišnjim financijskim izvještajima pružatelja usluga povezanih s kriptoimovinom na izvještajni datum.

Članak 8.

(1) Hanfa može zahtijevati od revizorskog društva da Izvješća o revizijama za potrebe Hanfe ispravi odnosno dopuni.

(2) Ukoliko revizorsko društvo ne ispravi ili dopuni Izvješće o revizijama za potrebe Hanfe ili isto ne učini na adekvatan način, Hanfa će odbiti Izvješće revizora.

(3) Hanfa će rješenjem o odbijanju revizorskog izvješća utvrditi rok za dostavu novog revizorskog izvješća odnosno nove ocjene revizora.

(4) U slučaju iz stavka 2. ovoga članka CASP je dužan ponovo osigurati obavljanje revizije za potrebe Hanfe te dostavu izvješća Hanfi u roku koji je svojim rješenjem odredila Hanfa.

(5) Novu reviziju po zahtjevu Hanfe ne smije obaviti revizor čiji je revizorski izvještaj odbijen.

VI. ODBACIVANJE I ODBIJANJE FINANCIJSKIH IZVJEŠTAJA

Razlozi

Članak 9.

(1) Ako revizor obavi zakonsku reviziju CASP-a suprotno članku 30. Zakona, Hanfa će odbaciti godišnje financijske izvještaje CASP-a odnosno godišnje konsolidirane financijske izvještaje za tu godinu.

(2) Ako Hanfa utvrdi da su godišnji financijski izvještaji i godišnji konsolidirani financijski izvještaji sastavljeni suprotno propisima ili da oni ne pružaju istinit i fer prikaz financijskog položaja i uspješnosti poslovanja CASP-a odnosno grupe CASP-ova, o kojima je u revizorskom izvješću izdano pozitivno ili uvjetno mišljenje, odbit će godišnje financijske izvještaje odnosno godišnje konsolidirane financijske izvještaje.

(3) Hanfa može odbiti godišnje financijske izvještaje odnosno godišnje konsolidirane financijske izvještaje u slučajevima ako bi takvi financijski izvještaji mogli korisnika navesti na pogrešnu poslovnu odluku, ili ako postoje značajna odstupanja između prihoda utvrđenih revidiranim računom dobiti i gubitka i stanja koje je utvrdila Hanfa, odnosno, ako postoje značajna odstupanja između revidirane bilance i stanja koje je obavljenim nadzorom utvrdila Hanfa.

(4) Za potrebe ovoga Pravilnika godišnji financijski izvještaji odnosno godišnji konsolidirani financijski izvještaji nisu sastavljeni u skladu s odredbama propisa ako:

a) nisu sastavljeni u skladu s odredbama propisa kojima se uređuju struktura i sadržaj godišnjih financijskih izvještaja CASP-a, odnosno nisu sastavljeni na način da su obrasci propisani navedenim odredbama propisa ugrađeni kao sastavni dio godišnjih financijskih izvještaja iza samih izvještaja te da ne postoji jasna poveznica između objavljenih i propisanih godišnjih financijskih izvještaja s objašnjenjem razlika,

b) nisu sastavljeni u skladu s primjenjivim okvirom financijskog izvještavanja odnosno odredbama Uredbe Komisije (EU) 2023/1803 od 13. kolovoza 2023. o usvajanju određenih međunarodnih računovodstvenih standarda u skladu s Uredbom (EZ) br. 1606/2002 Europskog parlamenta i Vijeća,

c) Hanfa utvrdi da dostavljeni godišnji financijski izvještaji odnosno godišnji konsolidirani financijski izvještaji nisu međusobno usklađeni ili nisu računski i logički ispravno napravljeni.

(5) Hanfa razloge za odbacivanje i odbijanje godišnjih financijskih izvještaja odnosno godišnjih konsolidiranih financijskih izvještaja utvrđuje provođenjem postupka nadzora CASP-a odnosno grupe CASP-a, na način propisan odredbama Zakona.

(6) Hanfa će rješenjem odbaciti ili odbiti godišnje financijske izvještaje odnosno godišnje konsolidirane financijske izvještaje.

(7) U slučaju iz stavaka 1., 2. i 3. ovoga članka CASP je dužan izraditi godišnje financijske izvještaje odnosno godišnje konsolidirane financijske izvještaje, osigurati obavljanje zakonske revizije tih izvještaja te revizorsko izvješće, uključujući i relevantne financijske izvještaje, dostaviti Hanfi u roku koji je svojim rješenjem odredila Hanfa.

(8) Novu zakonsku reviziju ne smije obaviti revizor koji je izdao mišljenje o godišnjim financijskim izvještajima odnosno godišnjim konsolidiranim financijskim izvještajima koji su odbijeni odnosno odbačeni.

Članak 10.

CASP je obvezan Hanfi u roku od petnaest dana od primitka revizorskog izvješća, a najkasnije u roku od četiri mjeseca od zadnjeg dana poslovne godine na koju se odnose revidirani godišnji financijski izvještaji i dostaviti sljedeće:

1. revidirane godišnje financijske izvještaje i godišnje izvješće

2. revizorsko izvješće o obavljenoj zakonskoj reviziji godišnjih financijskih izvještaja iz točke 1. ovoga stavka i

3. izvješća o reviziji za potrebe Hanfe.

VII. PRIJELAZNA I ZAVRŠNA ODREDBA

Članak 11.

Prva revizija CASP-ova u skladu s ovim Pravilnikom obavit će se za poslovnu 2026. godinu.

Članak 12.

Ovaj Pravilnik objavit će se u »Narodnim novinama«, a stupa na snagu 1. siječnja 2026. godine.

Klasa: 011-01/25-08/01

Urbroj: 326-01-70-72-25-7

Zagreb, 23. prosinca 2025.

Predsjednik
 Upravnog vijeća
 dr. sc. Ante Žigman, v. r.